Números 1
Sinaí kollun Israel marcat censo aptäwi
1Payïri phajjsita mä uru sarakataru, pä mara pasjjän ucqhajja, cunapachatejj israelitanacan Egipto marcat mistunitanacapajj niya mä marat pasascäna, ucapachaw Tatitojj Moisesarojj parläna Sinaí sat wasara kolluna, Diosampi jiquisiñatac lurat carpäquis ucqhana, ucatsti aqham sänwa:
2“Take israelit jakenacat mä censo aptapjjam, jach'a familianacat kalltasina, jisc'a familianacar tucuyasa, kawkha sutisa, kawkha jakenacasa utjatayna uc yatiñataqui, 3pä tunca maranit amstaru, cawquïrinacatï guerrar sarirjamäpjje ucanaca, kellkantapjjam cunjämatejj ejercitot ordenajj mistunqui uqhamarjama, Aarón chachan yanapt'apampi, 4uqhamaraqui sapa familian jilïripampi sapakat tributa. 5Acanacaw yanapt'apcätam uca jilïrinacan sutinacapajja:
Rubén tributjja: Sedeur chachan, Elisur sat yokapa.
6Simeón tributjja: Selumiel sat, Zurisadai chachan yokapa.
7Judá tributjja: Naasón sat, Aminadab chachan yokapa.
8Isacar tributjja: Natanael sat, Zuar chachan yokapa.
9Zabulón tributjja: Eliab sat, Helón chachan yokapa.
10José chachan wawanacapan tribunacapatjja acanaca: Efraín tributjja Elisama sat, Amiud chachan yokapa; Manasés tributjja Gamaliel sat, Pedasur chachan yokapa.
11Benjamín tributjja: Abidán sat, Gedeoni chachan yokapa.
12Dan tributjja: Ahiezer sat, Amisadai chachan yokapa.
13Aser tributjja: Pagiel sat, Ocrán chachan yokapa.
14Gad tributjja: Eliasaf sat, Reuel chachan yokapa.
15Neftalí tributjja: Ahira sat, Enán chachan yokapa.”
16Take aca jilïri jakenacaw sapakat tribut ajllitäna, Israel marca taypita, jach'a familianacat uñstañataqui. 17Uqhamaw Moisesampi, Aaronampejj uca jakenacaru yanapt'iritaqui ajllipjjäna, sapakat mayni sutinacapata, 18ucatsti takpach marcaruw tantachapjjäna, pä phajjsita mä urojj sarakqui uca uruna; ucatsti familiat, familiatwa censo aptapjjäna, sapa sutit aytasa pä tunca maranit amstaru, 19cunjämatejj Tatitojj Moisesaru ewjjawaycäna uqhamar phokhasa. Aca censojj Sinaí sat wasara kollun lurasïna.
20-21Cunapachatejj censojj luratäjjän sapa tributjama, jach'a familiatjama, jisc'a familiatjama, uqhamarac sapa maynin sutinacapas kellkantatäjjäna, take jakenacan pä tunca maranit amstaru, takeni jacthapitasti aqhanïpjjänwa:
Rubén tributsti, cawquïritejj Israelan jilïri wawapäcäna, ucatjja jact'asïnwa pusi tunca sojjtani waranka pheska patacani jakenaca, guerrar sarañatacjamanacaraqui.
22-23Simeón tributjja jact'asïnwa pheska tunca llätuncani waranka quimsa patacani jakenaca.
24-25Gad tributjja pusi tunca pheskan waranka sojjta pataca pheska tuncani jakenacaw jact'asïna.
26-27Judá tributjja pakallk tunca pusini waranka sojjta pataca jakenacaw jact'asïna.
28-29Isacar tributjja pheska tunca pusin waranka pusi patacani jakenacaw jact'asïna.
30-31Zabulón tributjja pheska tunca pakallkoni waranka pusi patacani jakenacaw jact'asïna.
32-35José chachan wawanacapatjja; Efraín tributjja pusi tunca waranka pheska patacani jakenacaw jact'asïna; Manasés tributjja quimsa tunca payan waranka pä patacani jakenacaw jact'asiraquïna.
36-37Benjamín tributjja quimsa tunca pheskan waranka pusi patacani jakenacaw jact'asïna.
38-39Dan tributjja sojjta tunca payan waranka pakallk patacani jakenacaw jact'asïna.
40-41Aser tributjja pusi tunca mayan waranka pheska patacani jakenacaw jact'asïna.
42-43Neftalí sat tributjja pheska tunca quimsan waranka pusi patacani jakenacaw jact'asïna.
44Take acanacaw Moisesampina, Aaronampina censo aptatanacapajja, uqhamarac uca tunca payan israelitanacan jach'a jilïrinacapa, cawquïrinacatejj jach'a familianacapata, jisc'a familianacapata uñstapcän ucanacajja. 45Take cawquïri israelitanacatejj pä tunca maranïpcäna, uqhamarac guerrarus sarirjamäpjjaraquïna ucanaca. 46Takpachanisti jact'atajj sojjta pataca quimsan waranka pheska pataca pheska tuncani jakenacänwa.
Levitanacaru utt'ayäwi
47Ucampisa levitanacajj janiw nayra awquinacapan tribunacapampi jaqhutäpcänti, 48jupanacatsti Tatituw Moisesaru aqham satayna: 49“Cunapachatï israelitanacat censo aptapcäta ucqhajj, jan jumanacajj jupanaca taypiru Leví tribunquirinacarojj jaqhuntapjjamti. 50Levitanacarojj uchapjjätaw Tatitun Arust'äwi kollan chekan sirviñapataqui, uqhamarac yänacapa, take cunanacatejj uca kollan chekan utjqui take ucanacjjaru. Jupanacaraquiw arust'äwi Kollana Carpa, uqhamarac take cunanacapsa apapjjani. Uqhamarac take cunanacatejj sirviñataqui utjqui ucanacsa. Uqhamaraquiw jupanacajj kollan chekan nayräjjaparus puripjjaraquini. 51Ucatsti cunapachatejj uca Tatitumpi Jiquisiñ Carpajj mä chekat mä chekaru apatäni ucqhajj jupanacaw apapjjani, jupanacaraquiw ucqhansa jararapjjaraquini, wasitatsa sayt'ayapjjaraquini ucaru puriñataqui. Take cawquïri yakha jakenacatejj uca kollan chekaru jac'achasini, ucajj juchañchasin jiwayatäniwa. 52Maynïri israelitanacajj, cunjämäquitejj militaranacan sarnakäwinacapajj uqhamaruw puripjjani, sapakat maynisa campamentoparu, uqhamaraqui wiphalapampcama. 53Ucampisa levitanacajj Arust'äwi Carpan thiyaparuw puripjjani, ucatsti uca uñjapjjaraquini, jan Tatitojj israelitanaca contra colerasiñapataqui.”
54Take israelitanacajj cunjämtï Tatitojj Moisesaru siscäna uqhamaruw lurapjjäna.
por_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn